Liggaam gevind van vrou wat tender sou indienMatshediso Julia Nkhatho (Foto: Verskaf) Die liggaam van ’n 41-jarige vrou van Welkom in die Vrystaat, wat twee weke gelede as vermis aangemeld is, is gevind. Matshediso Julia Nkhatho is op 25 November laas gesien toe sy na Kimberley in die Noord-Kaap onderweg was om tenderdokumente in te dien. Sy het saam met ’n man, wat haar glo met die tender gehelp het, in ’n houtskoolkleurige Volkswagen Polo gereis. Toe Nkhatho egter nie huis toe teruggekeer het nie, het haar man haar as vermis by die polisie aangemeld. Volgens kapt. Stephen Thakeng, polisiewoordvoerder, het hengelaars die oggend ná Nkhatho se verdwyning in die Sandrivier naby Allemanskraal by Winburg visgevang toe hulle ’n liggaam van ’n vrou in die water opgemerk het. “Die polisie is ontbied en die duikeenheid het die liggaam uit die water gehaal. Die persoon se hande was vasgebind,” sê Thakeng. Die Winburg-polisie doen ŉ geregtelike doodsondersoek en die oorskot is verlede week as dié van Nkhatho geïdentifiseer. Nkhatho se motor is verlate in Mooistraat in die middedorp van Welkom gevind. “Die saak van ŉ vermiste persoon is na ’n moordsaak verander.” Niemand is al in verband met Nkhatho se moord in hegtenis geneem nie en die polisie vra dat enigiemand met meer inligting vir sers. Andrew Lechesa by 082 493 1204 kontak of die Stop Misdaadnommer by 08600 10111 skakel.